बिहार के एक सरकारी स्कूल में दोपहर का भोजन खाने के बाद जो हादसा हुआ वह देश में मिड डे मील के इतिहास का सबसे काला दिन बन गया है। इस खाने के बाद दर्जन भर से अधिक बच्चों की मौत हुई है। इस घटना ने न केवल बिहार और केंद्र सरकार बल्कि देष के सभी राज्यों की सरकारों और नगर निगमों को भी हिला कर रख दिया है। मिड डे मील परोसने के बाद ऐसा दर्दनाक हादसा भले ही पहली दफे हुआ हो, लेकिन इससे संबंधित घटनाएं देश भर से आती रहती हैं। जिसे लगातार नज़रअंदाज किया जाता था। इससे पूर्व 22 जनवरी 2011 को महाराष्‍ट्र के एक नगर निगम स्कूल में जहरीला भोजन खाने से में 61 बच्चे गंभीर रूप से बीमार हुए थे। 25 नवंबर 2009 को दिल्ली के त्रिलोकपुरी में इसी कारण 120 छात्राएं बीमार हो गई थीं। वहीं 12 सितम्बर 2008 को झारखण्ड के नरेंगा में मिड डे मील खाने से 60 छात्रों की हालत खराब हुई थी। अन्य प्रान्तों में भी मिड डे मील की स्थिति संतोषजनक नहीं है। जिस दिन सारण में यह घटना हुई उसी दिन बिहार के दूसरे स्कूलों से भी मिड डे मील खाने से बच्चों के बीमार पड़ने की खबरें आईं थीं। पूर्ववर्ती मामलों में सरकार जांच का आदेश देकर मामलें को रफादफा करती रही है। यदि इन मामलों को गंभीरता से लिया जाता तो शायद आज उन दर्जन भर बच्चों की किलकारी वक्त से पहले खामोश नहीं होती। दूसरी ओर मीडिया का रवैया भी इसपर सकारात्मक नहीं रहा है। सारण की घटना से पहले मीडिया ने भी मिड डे मील से बीमार पड़ने वाले बच्चों के इश्‍यू को सुर्खी बनाने में अधिक दिलचस्पी नहीं दिखाई है।